KIRJALLINEN KYSYMYS E-1462/01

esittäjä(t): Piia-Noora Kauppi (PPE-DE) komissiolle

(17. toukokuuta 2001)

Aihe: Diabetesta sairastavan henkilön C-luokan ajokortin hankkiminen

Diabetesta sairastava suomalainen henkilö on opiskellut vajaat kaksi vuotta ammattikoulun logistiikkalinjalla valmistuakseen kuorma-auton kuljettajaksi. Hakeutuessaan ko. kouluun hänelle ei kerrottu diabeteksen olevan ammattiin valmistumista rajoittava tekijä. Tutkinnon suorittaminen ja ammatissa toimiminen edellyttää C-luokan ajokorttia, jonka myöntämisedellytyksiin on diabeetikoiden osalta säädetty EU-direktiivissä poikkeus.

EU-direktiivin 91/439/ETY(1) (liite III, pykälä 10.1) mukaan C-luokan ajokortin saa antaa tai uudistaa hakijoille tai kuljettajille, jotka sairastavat sokeritautia ja tarvitsevat insuliinihoitoa, vain hyvin poikkeuksellisissa tapauksissa ja silloinkin ainoastaan toimivaltaisen lääkintäviranomaisen ja säännöllisten lääkärintarkastusten perusteella.

C-luokan ajokorttia varten hakija on hankkinut lausunnot terveydentilastaan lastentautien ylilääkäriltä ja yleislääketieteen erikoislääkäriltä, sekä silmätautien erikoislääkäriltä. Kaikki em. lääkärinlausunnot puoltavat C-luokan ajokortin myöntämistä ja lääkärit katsovat, ettei potilaalla ole estettä tavallisen yksityisajokortin, eikä myöskään ammattimaisen ajokortin hankkimiselle.

Hakijalla on ollut B-luokan ajokortti vuodesta 1998. Diabetes ei ole vaikuttanut henkilöauton kuljettamiseen, eikä hänellä ole ollut insuliinishokkeja eikä hypoglykemioita. Hänen tarkoituksensa ei ole toimia henkilöliikenteen ammattikuljettajana ja hän tulisi noudattamaan säännöllistä terveydentilansa seurantaa.

Suomen ajoneuvokeskus ei ole myöntänyt poikkeuslupaa. Päätöksensä perusteluissa ajoneuvokeskus vetoaa EU-direktiiviin, jota se tässä tapauksessa tulkitsee rajoittavasti.

Haluankin tiedustella arvoisalta komission jäseneltä, onko komissio tietoinen siitä, että ajokortin myöntämisedellytyksiä koskevan EU-direktiivin tulkinta aiheuttaa tämäntyyppisiä ongelmia jäsenvaltioiden viranomaisille?

Samalla tiedustelen, onko olemassa ennakkotapausta vastaavasta asiasta, esim. epilepsiaa sairastavien tai liikuntarajoitteisten henkilöiden kohdalla?

Mikäli ongelmia ko. direktiivin tulkinnassa on ilmennyt laajemminkin, onko komissio valmis ryhtymään toimenpiteisiin selkeyttääkseen direktiivin tulkintaa kansallisella tasolla?

(1) EYVL L 237, 24.8.1991, s. 1.

Loyola de Palacion komission puolesta antama vastaus

(23. heinäkuuta 2001)

Sokeritautia sairastaville ja insuliinihoitoa tarvitseville kuljettajille voidaan myöntää C- ja D-luokan ja niitä vastaavien perävaunuluokkien ja alaluokkien ajokortti vain hyvin poikkeuksellisissa tapauksissa ja silloin ainoastaan toimivaltaisen lääkintäviranomaisen lausunnon ja säännöllisten lääkärintarkastusten perusteella(1).

Sokeritaudista on keskusteltu laajasti ajokorttiasioita käsittelevien kansallisten asiantuntijoiden komiteassa, ja komitea on tullut siihen tulokseen, että nykyinen säännös on säilytettävä ennallaan. Jäsenvaltioiden asiantuntijat katsovat, että sokeritautiin liittyvät riskit erityisesti insuliinisokin, hypoglykemian, verenpaineen vaihtelujen tai näköongelmien riskit ovat niin suuret, ettei tautia sairastavien pitäisi voida kuljettaa kuorma-autoa tai linja-autoa.

Kaikki jäsenvaltiot harjoittavatkin hyvin rajoittavaa politiikkaa sokeritautia sairastavien ja insuliinihoitoa tarvitsevien henkilöiden oikeuteen saada C- ja D-luokan ajokortti. Jos lupa annetaan, sen edellytyksenä ovat aina hyvin säännölliset lääkärintarkastukset, ja useimmissa jäsenvaltioissa sokeritautia sairastavan ajokortti tulee kyseeseen vain silloin, kun on kysymyksessä jo pitkään ammatissa toimineen henkilön sairastuminen diabetekseen ja hänen ajokorttinsa uusiminen. Toisin sanoen C- tai D-luokan ajokorttia ei myönnetä ensimmäistä kertaa henkilölle, joka jo sairastaa sokeritautia.

Samanlainen kielto koskee ajokortin antamista ja uusimista epileptisistä kohtauksista kärsiville sekä joillekin liikuntavammaisille(2).

Ajokorttiasioita käsittelevien kansallisten asiantuntijoiden komiteassa käytyjen keskustelujen johdosta komissio on käynnistänyt useita tutkimuksia tutkimusohjelmissaan ja toivoo voivansa esitellä tutkimusten tulokset komitealle kahden vuoden kuluttua(3).

(1) Yhteisön ajokortista 19 päivänä heinäkuuta 1991 annetun neuvoston direktiivin 91/439/ETY liitteessä III oleva 10.1 kohta. EYVL L 237, 24.8.1991.

(2) Edellä mainitussa liitteessä III olevat kohdat 8.3 ja 12.2.

(3) Meneillään on näkökykyä, diabetesta, epilepsiaa ja ajoneuvojen mukauttamista koskevia tutkimuksia.